Neuvoston 30 päivänä huhtikuuta 1998 vahvistama YHTEINEN KANTA (EY) N:o 36/98 Euroopan parlamentin ja neuvoston päätöksen N:o .../98/EY tekemiseksi saasteperäisten sairauksien vastaisen yhteisön toimintaohjelman hyväksymisestä osana kansanterveyden alalla toteutettavia toimia (1999-2001)



Virallinen lehti nro C 227 , 20/07/1998 s. 0010



Neuvoston 30 päivänä huhtikuuta 1998 vahvistama YHTEINEN KANTA (EY) N:o 36/98 Euroopan parlamentin ja neuvoston päätöksen N:o . . ./98/EY tekemiseksi saasteperäisten sairauksien vastaisen yhteisön toimintaohjelman hyväksymisestä osana kansanterveyden alalla toteutettavia toimia (1999-2001) (98/C 227/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), ottavat huomioon alueiden komitean lausunnon (3), noudattavat perustamissopimuksen 189 b artiklassa määrättyä menettelyä (4), sekä katsovat, että 1) saasteperäisten sairauksien merkitys on kasvamassa yhteisössä, ja sairaudet aiheuttavat yleistä huolta, 2) perustamissopimuksen 3 artiklan o kohdan mukaisesti yhteisön toimintaan sisältyy myötävaikuttaminen korkean terveyden suojelun tason saavuttamiseen, 3) perustamissopimuksen 129 artiklassa määrätään nimenomaisesti yhteisön toimivallasta tällä alalla siinä laajuudessa kuin yhteisö myötävaikuttaa siihen rohkaisemalla jäsenvaltioiden välistä yhteistyötä sekä tarvittaessa tukemalla niiden toimintaa, edistämällä niiden politiikkojen ja ohjelmien yhteensovittamista ja edistämällä yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa; yhteisön toiminnan olisi suuntauduttava sairauksien ehkäisemiseen sekä terveysvalistuksen ja -kasvatuksen edistämiseen, 4) ohjelma myötävaikuttaa perustamissopimuksen 129 artiklassa asetettujen yhteisön tavoitteiden saavuttamiseen edistämällä saasteperäisiin sairauksiin, niiden ja saasteitten väliseen yhteyteen ja niiden ehkäisemiseen liittyvien tietojen ja ymmärtämyksen parantamista ja niitä koskevan tiedotuksen laajentamista, varmistamalla sen, että näihin seikkoihin liittyvät tiedot ovat paremmin vertailtavissa, sekä luomalla olemassa olevia yhteisön ohjelmia ja toimintaa täydentäviä toimia välttäen samalla tarpeetonta päällekkäisyyttä, 5) perustamissopimuksen 130 r artiklassa todetaan, että yhteisön ympäristöpolitiikalla on myötävaikutettava ihmisten terveyden suojeluun, 6) saasteperäisten sairauksien ehkäisemiseen on sisällyttävä saastelähteisiin ja -pitoisuuksiin suunnattujen sekä saasteille altistumisen rajoittamiseen tähtäävien toimenpiteiden lisäksi väestölle suunnattuja kansanterveyden alan toimia, joiden avulla ihmisten on mahdollista vähentää altistumista ja lieventää tästä aiheutuvia terveydellisiä haittavaikutuksia; lisäksi terveysvaikutuksia ja altistumista koskevia tietoja olisi kerättävä rinnakkain ilman saastepitoisuuksia koskevien tietojen kanssa, 7) terveydestä ja ympäristöstä 11 päivänä marraskuuta 1991 antamassaan päätöslauselmassa (5) neuvosto ja neuvostossa kokoontuneet jäsenvaltioiden terveysministerit kehottivat komissiota arvioimaan läheisessä yhteistyössä jäsenvaltioiden toimivaltaisten viranomaisten kanssa jäsenvaltioissa, yhteisössä ja kansainvälisissä järjestöissä saatavilla olevia tietoja ja kokemuksia, jotka liittyvät terveyden ja ympäristön väliseen suhteeseen, 8) saasteperäiset sairaudet on määritelty yhteisön toiminnan ensisijaiseksi alaksi kansanterveyden toimintakehystä koskevassa 24 päivänä marraskuuta 1993 annetussa komission tiedonannossa, 9) keskipitkän ajan sosiaalisesta toimintaohjelmasta 1995-1997 16 päivänä tammikuuta 1996 antamassaan päätöslauselmassa (6) Euroopan parlamentti pyysi komissiota esittämään asianmukaisia menettelyjä noudattaen kyseisessä tiedonannossa tarkoitetun saasteperäisiä sairauksia koskevan toimintaohjelman, 10) aloilla, jotka eivät kuulu yhteisön yksinomaiseen toimivaltaan, kuten saasteperäisiä sairauksia koskevat toimet, yhteisö toissijaisuusperiaatteen mukaisesti toimii vain siinä tapauksessa ja siinä laajuudessa, kuin suunniteltu toiminta laajuutensa tai vaikutustensa takia voidaan toteuttaa paremmin yhteisön tasolla, 11) tässä ohjelmassa toteutettavaksi ehdotetut toimet tuottavat yhteisön tasolla lisäarvoa yhdistämällä kansallisella tasolla suhteellisen erillisinä jo toteutettavia toimia ja täydentämällä toisiaan koko yhteisön kannalta merkittävin tuloksin, vahvistamalla yhteisön solidaarisuutta ja yhtenäisyyttä ja luomalla tarvittaessa parhaita käytäntöjä koskevia normeja ja standardeja, 12) yhteistyötä kansanterveyden alalla toimivaltaisten kansainvälisten järjestöjen ja kolmansien maiden kanssa olisi edistettävä, 13) Euroopan parlamentti, neuvosto ja komissio ovat tehneet 20 päivänä joulukuuta 1994 sopimuksen yhteistoimintatavasta (7) EY:n perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä, 14) tällä päätöksellä vahvistetaan ohjelman koko keston ajaksi rahoituspuitteet, jotka Euroopan parlamentin, neuvoston ja komission 6 päivänä maaliskuuta 1995 antaman julistuksen (8) 1 kohdan mukaisesti muodostavat ensisijaisen ohjeen budjettivallan käyttäjälle vuosittaisessa talousarviomenettelyssä, 15) toteutettuja toimia olisi ohjelman merkityksen ja vaikutuksen lisäämiseksi seurattava ja arvioitava jatkuvasti erityisesti toimien tehokkuuden ja asetettujen tavoitteiden saavuttamisen kannalta, 16) ohjelman olisi oltava kestoltaan kolme vuotta, jotta sillä voitaisiin edistää tämän alan politiikkojen ja strategioiden kehittämistä ja jotta otettaisiin huomioon kehitys, jota yhteisön toiminnassa saattaa tapahtua kansanterveyden alalla yleensä, ja 17) tätä ohjelmaa varten on syytä ottaa käyttöön sen lyhyen voimassaoloajan ja kehittyvän luonteen kannalta tarkoituksenmukaisin yksinkertainen komiteamenettely, OVAT PÄÄTTÄNEET SEURAAVAA: 1 artikla Ohjelman kesto ja yleinen tavoite 1. Ympäristön saastumisesta aiheutuvien tai sen vuoksi pahenevien sairauksien vastaista toimintaa koskeva yhteisön ohjelma, jäljempänä `tämä ohjelma`, hyväksytään 1 päivänä tammikuuta 1999 alkavaksi ja 31 päivänä joulukuuta 2001 päättyväksi kaudeksi osana kansanterveyden alalla toteutettavia toimia. 2. Tämän ohjelman yleisenä tavoitteena on edistää politiikkojen ja strategioiden laatimista terveyden ja ympäristön alalla keskittymällä saasteperäisten sairauksien ennaltaehkäisyyn: a) parantamalla saasteperäisiä sairauksia koskevaa tietämystä ja b) parantamalla näiden sairauksien havaitsemisen, arvioinnin ja hallinnan ymmärtämistä sekä ennaltaehkäisevien toimien tehokkuutta. 3. Tässä ohjelmassa toteutettavat toimet ja niiden erityiset tavoitteet esitetään liitteessä. 2 artikla Toteuttaminen 1. Komissio varmistaa liitteessä lueteltujen toimien toteuttamisen kiinteässä yhteistyössä jäsenvaltioiden kanssa 5 artiklan mukaisesti. 2. Komissio tekee yhteistyötä saasteperäisten sairauksien alalla toimivien laitosten ja järjestöjen kanssa. 3 artikla Johdonmukaisuus ja täydentävyys Komissio huolehtii siitä, että tämän ja muiden asiaan liittyvien yhteisön ohjelmien mukaisesti toteutettavat toimet ovat keskenään johdonmukaisia ja toisiaan täydentäviä, erityisesti tämä pätee toteutettavaan terveystilanteen seurantaa koskevan yhteisön toimintaohjelman hyväksymisestä kansanterveyden alalla (1997-2001) tehtyyn Euroopan parlamentin ja neuvoston päätökseen N:o 1400/97/EY (9) sekä ympäristön ja tutkimuksen alalla toteutettavaan toimintaan. 4 artikla Talousarvio 1. Rahoituspuitteet tämän ohjelman toteuttamiseksi 1 artiklassa tarkoitetuksi kaudeksi vahvistetaan 3,9 miljoonaksi ecuksi. 2. Budjettivallan käyttäjä hyväksyy vuosittaiset määrärahat rahoitusnäkymien rajoissa. 5 artikla Komitea 1. Komissiota avustaa neuvoa-antava komitea, joka muodostuu jäsenvaltioiden nimeämistä edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä, jotka koskevat erityisesti: a) työohjelmaa; b) tähän ohjelmaan kuuluvien hankkeiden valintaa ja rahoitusta koskevia perusteita ja menettelyitä; c) 7 artiklassa tarkoitettua menettelyä, jolla ohjelmaa seurataan ja arvioidaan jatkuvasti. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 3. Komission edustaja ilmoittaa komitealle säännöllisesti tämän ohjelman tavoitteiden toteuttamiseen liittyvistä komission ehdotuksista tai yhteisön aloitteista ja ohjelmien toteuttamisesta muilla politiikan aloilla. 6 artikla Kansainvälinen yhteistyö 1. Tätä ohjelmaa toteutettaessa yhteistyötä kolmansien maiden sekä kansanterveyden alalla toimivaltaisten kansainvälisten järjestöjen kanssa edistetään ja toteutetaan tässä ohjelmassa tarkoitettujen toimien osalta 5 artiklassa säädettyä menettelyä noudattaen, sanotun kuitenkaan rajoittamatta perustamissopimuksen 228 artiklan soveltamista. 2. Tähän ohjelmaan voivat osallistua Keski-Euroopan assosioituneet maat niiden kanssa tehtävissä yhteisön ohjelmiin osallistumista koskevissa assosiaatiosopimuksissa tai niihin liittyvissä lisäpöytäkirjoissa vahvistettujen edellytysten mukaisesti. Kypros ja Malta voivat niiden kanssa sovittavien menettelyjen mukaisesti osallistua tähän ohjelmaan ylimääräisten määrärahojen puitteissa samojen sääntöjen mukaisesti, joita sovelletaan Euroopan vapaakauppaliiton (EFTA) maihin. 7 artikla Seuranta ja jatkuva arviointi 1. Tämän päätöksen täytäntöönpanossa komissio toteuttaa tarvittavat toimenpiteet varmistaakseen tämän ohjelman seurannan ja jatkuvan arvioinnin ottaen huomioon 1 artiklassa ja liitteessä tarkoitetut yleiset ja erityiset tavoitteet. 2. Komissio esittää Euroopan parlamentille ja neuvostolle arviointikertomuksen tämän ohjelman kolmantena toteuttamisvuonna. Kyseinen raportti toimitetaan myös talous- ja sosiaalikomitealle sekä alueiden komitealle. 3. Komissio esittää kyseisessä kertomuksessa tiedot yhteisön rahoituksesta eri toiminta-aloilla ja tiedot, jotka koskevat täydentävyyttä muiden 3 artiklassa tarkoitettujen toimien kanssa, sekä tämän artiklan 1 kohdassa tarkoitetun arvioinnin tulokset. Lisäksi kertomuksessa olisi käsiteltävä kansanterveyden alalla toteutettuihin yhteisön toimiin liittyvää kehitystä tämän ohjelman kattamalla toiminta-alueella. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL C 214, 16.7.1997, s. 7. (2) EYVL C 19, 21.1.1998, s. 6. (3) EYVL C 64, 27.2.1998, s. 91. (4) Euroopan parlamentin lausunto, annettu 11. maaliskuuta 1998 (ei vielä julkaistu virallisessa lehdessä), neuvoston yhteinen kanta, vahvistettu 30. huhtikuuta 1998, ja Euroopan parlamentin päätös, tehty . . . (ei vielä julkaistu virallisessa lehdessä). (5) EYVL C 304, 23.11.1991, s. 6. (6) EYVL C 32, 5.2.1996, s. 24. (7) EYVL C 102, 4.4.1996, s. 1. (8) EYVL C 102, 4.4.1996, s. 4. (9) EYVL L 193, 22.7.1997, s. 1. LIITE TOIMET JA ERITYISET TAVOITTEET I SAASTEPERÄISIÄ SAIRAUKSIA KOSKEVAN TIETÄMYKSEN PARANTAMISEEN TÄHTÄÄVÄT TOIMET >TAULUKON PAIKKA> 1. Vahvistetaan ensisijaiset toimet niiden sairauksien tunnistamiseksi, joihin tiettyjen saasteiden arvellaan vaikuttavan, muun muassa vertailemalla kyseisten sairauksien esiintyvyyttä ja/tai ilmaantuvuutta ja ympäristötekijöitä eri puolilla yhteisöä niiden välisen suhteen havaitsemiseksi. 2. Tutkitaan näihin sairauksiin liittyvien epidemiologisten tietojen laatua ja selvitetään, miltä osin tiedot ovat puutteelliset. 3. Tarkistetaan näihin sairauksiin liittyvien saasteiden toksikologiasta tällä hetkellä käytettävissä olevat tiedot ja selvitetään, millaisia tutkimusta edellyttäviä puutteita tiedoissa on, ottaen huomioon pitkäaikaisvaikutukset ja saasteiden väliset mahdolliset synergiat. II SAASTEPERÄISTEN SAIRAUKSIEN TIEDOSTAMISTA, ARVIOINTIA JA HALLINTAA SEKÄ ENNALTAEHKÄISEVIEN TOIMIEN TEHOKKUUTTA KOSKEVAN TIETÄMYKSEN PARANTAMISEEN TÄHTÄÄVÄT TOIMET > TAULUKON PAIKKA> 1. Pyritään parantamaan saasteperäisten sairauksien vastaisissa ennaltaehkäisevissä toimissa käytettyjen tietojen vertailtavuutta tietoja vaihtamalla. 2. Edistetään toimia ja tietojen vaihtoa tavoista, joilla lisätään väestön ja mielipiteenmuokkaajien tietämystä terveysriskeistä, niiden arvioinnista ja hallinnasta; edistetään saasteperäisten terveysriskien ja eri politiikkojen saaste- ja terveysvaikutusten yleistä tiedostamista koko yhteisössä. NEUVOSTON PERUSTELUT I JOHDANTO 1. Komissio antoi 4. kesäkuuta 1997 Euroopan yhteisön perustamissopimuksen 129 artiklaan perustuvan ehdotuksen Euroopan parlamentin ja neuvoston päätökseksi saasteperäisten sairauksien vastaisen yhteisön toimintaohjelman 1999-2003 hyväksymisestä osana kansanterveyden alalla toteutettavia toimia (1). 2. Euroopan parlamentti antoi lausuntonsa 11. maaliskuuta 1998. Talous- ja sosiaalikomitea antoi lausuntonsa 29. lokakuuta 1997 (2), ja alueiden komitea antoi lausuntonsa 19. marraskuuta 1997 (3). 3. Komissio toimitti kyseisten lausuntojen pohjalta 16. huhtikuuta 1998 muutetun ehdotuksen perustamissopimuksen 189 a artiklan 2 kohdan mukaisesti. 4. Neuvosto vahvisti 30. huhtikuuta 1998 yhteisen kantansa perustamissopimuksen 189 b artiklan mukaisesti. II TAVOITE Kyseinen ehdotus koskee komission vuonna 1993 julkaisemassa tiedonannossa yhteisön toiminnan ensisijaiseksi alaksi määriteltyjen saasteperäisten sairauksien vastaista ohjelmaa. Ehdotetun, viisivuotiseksi suunnitellun ohjelman tavoitteena on myötävaikuttaa korkeatasoisen terveydensuojelun varmistamiseen saasteperäisten sairauksien osalta parantamalla niihin liittyviä terveysriskejä ja riskien arviointia koskevaa tietoa ja tietämystä erityisesti astman ja muiden hengitysteiden sairauksien sekä allergioiden osalta. Tämän tavoitteen saavuttamiseksi ehdotuksessa säädetään kuudesta toimesta, jotka on ryhmitelty seuraavien otsikoiden alle: 1. Saasteperäisiä sairauksia koskevan tietämyksen lisäämiseen tähtäävät toimet 2. Saasteperäisten sairauksien riskien hahmottaminen ja hallinta 3. Hengityselinten sairaudet ja allergiat. III YHTEISEN KANNAN ERITTELY 1. Komission ehdotukseen tehdyt muutokset Yleiset huomiot Tärkeimpien neuvoston komission ehdotukseen tekemien muutosten vaikuttimena on lähinnä ollut pyrkimys keskittää ponnistelut tiettyihin avaintoimintoihin, joilla toiminta käynnistetään kyseisellä alalla ilman, että rajoitetaan kansanterveyden alan toiminnan ja niiden uusien puitteiden määrittelyn, joihin kyseinen toiminta voisi kuulua, tulevaa kehitystä. Ohjelman kesto (ohjelman nimi, johdanto-osan 16 kappale, 1 artikla) Neuvosto on täysin tietoinen saasteperäisten sairauksien alan tärkeydestä ja katsoo, että kyseisten sairauksien ehkäisy on tulevaisuuden tärkeimpiä huolenaiheita ja ansaitsee näin ollen tulla huomioiduksi laajemmassa yhteydessä ja laajemmalta pohjalta. Kyseiset seikat huomioon ottaen neuvosto sopi siitä, että ohjelman toteuttamisen kestoksi säädetään kolme vuotta, mikä mahdollistaa sen, että ohjelmalla voidaan edistää tämän alan politiikkojen ja strategioiden kehittämistä ja ottaa huomioon kehitys, jota yhteisön toiminnassa saattaa tapahtua kansanterveyden alalla yleensä. Ohjelman soveltamisala (1 artikla ja liite) Neuvosto katsoi aiheelliseksi ohjelman toteuttamiseksi tarkoitettujen rahoituspuitteiden rajallisuuden vuoksi ja ollakseen johdonmukainen yhteisen kantansa pohjana olevan ajattelun kanssa organisoida toiminta uudelleen ja keskittää se saasteperäisiä sairauksia koskevan tietämyksen parantamiseen ja näiden sairauksien havaitsemisen, arvioinnin ja hallinnan ymmärtämisen sekä ennaltaehkäisevien toimien tehokkuuden parantamiseen. Neuvosto hyväksyi näin ollen varsin pitkälle komission ehdotuksen tavoitteissa I ja II ehdottamien toimien sisällön tai perusajatuksen. Neuvosto halusi tässä yhteydessä lisätä toimen, joka koskee epidemiologisten tietojen laadun tutkimista (toimi 2). Neuvosto, joka pyrki tässä vaiheessa ponnistusten keskittämiseen, poisti lisäksi ne ehdotettuihin toimiin liittyvät kohdat, jotka koskevat suoraan suurta yleisöä. Talousarvio (3 artikla) Komissio ehdotti ohjelman toteuttamiseksi 1,3 miljoonaa ecua ensimmäisenä vuonna jättäen budjettivallan käyttäjän huoleksi vahvistaa ohjelman neljän viimeisen vuoden rahoituspuitteet sen jälkeen, kun tulevat rahoitusnäkymät on määritetty. Neuvosto varasi, talousarvion johdonmukaisuuden vuoksi ja ottaen huomioon tiukan budjettikurin, ohjelman toteuttamiseksi, sen suunniteltuun kestoon suhteutettuna, 3,9 miljoonan ecun määrärahan. 2. Euroopan parlamentin tarkistukset a) Komission muutettuun ehdotukseensa ottamat tarkistukset Parlamentin ensimmäisessä käsittelyssä hyväksymistä 12 tarkistuksesta komissio hyväksyi neljä, joista yhden kokonaan (tarkistus 7) ja kolme osittain (tarkistukset 3, 9 ja 10). i) Neuvoston hyväksymät tarkistukset Neuvosto otti yhteiseen kantaansa tarkistuksen 7 kokonaan (toimen I kohdan 3 lopussa) ja riskien yleisen tiedostamisen yhteydessä tarkistuksen 10 (toimen II kohdan 2 lopussa). ii) Neuvoston hylkäämät tarkistukset Tarkistusten 3 ja 9 osalta neuvosto poikkesi komission kannasta. Neuvosto nimittäin katsoi, että esitettyjen suppean soveltamisalan ja rajoitettujen määrärahojen vuoksi ei voida suunnitella selkeän määritelmän laatimista kyseessä oleville moninaisille sairauksille tai toteuttaa suoraan suureen yleisöön kohdistuvia toimia. b) Komission muutetussa ehdotuksessaan hylkäämät tarkistukset i) Neuvosto oli suuressa määrin samaa mieltä komission esittämistä perusteista tiettyjen parlamentin tarkistusten hylkäämiseksi, nimittäin: - tarkistukset 1 ja 2, joissa viitataan Amsterdamin sopimukseen, jota ei vielä ole ratifioitu - tarkistus 13, jossa ehdotettujen toimien soveltamisalaa laajennetaan ohjelman puitteissa liikaa - tarkistus 5, joka koskee talousarviota; parlamentin ehdottamat rahoituspuitteet ylittävät rahoitusnäkymien nykyisissä puitteissa olevat rahoitusmahdollisuudet - tarkistus 6, jonka tavoitteena on jo tehtyjen kansanterveysalan päätösten kanssa yhteinen laaja-alainen säännös. ii) Tarkistusten 4, 11 ja 12 osalta neuvosto on yleisesti ottaen samaa mieltä näissä kolmessa tarkistuksessa esiin tulleen parlamentin näkemyksen kanssa, jonka mukaan tässä vaiheessa olisi aiheetonta viitata erityisiin sairauksiin. Liitteen III poistamisen vuoksi nämä tarkistukset ovat tulleet yhteisen kannan puitteissa tarpeettomiksi. IV PÄÄTELMÄT Neuvosto säilytti olennaisilta osin komission ehdotuksessa esitetyn linjauksen ja tavoitteet, ottaen huomioon yhteisön kansanterveysalan toiminnan nykyisen erityistilanteen, talousarviota koskevat tiedot ja rajoitukset sekä tarpeen edetä vaiheittain tällä laajalla ja monitahoisella alalla. (1) EYVL C 214, 16.7.1997, s. 7. (2) EYVL C 19, 21.1.1998, s. 6. (3) EYVL C 64, 27.2.1998, s. 91.